RA se wurggreep verstewig – praag.co.za
RA se wurggreep verstewig
Regstellende aksie het sy greep op veral die Suid-Afrikaanse sakewêreld verstewig met die Wysigingswetsontwerp op Gelyke Indiensneming wat ongeag ontevredenheid uit die sakewêreld oor strenger strawwe vir oortreders, met groot ywer deur gestoomroller word, sê adv. Anton Alberts, die Vryheidsfront Plus se parlementêre woordvoerder oor arbeid.
Hy sê die beoogde wet met sy strenger regulasies en swaarder strawwe hang soos 'n dreigende wolk oor die Suid-Afrikaanse sakewêreld.
Hoër boetes en minder regsbeskerming staar besighede, wat nie aan die vereistes van regstellende aksie voldoen nie, voortaan in die gesig.
Volgens adv. Alberts is die VF Plus totaal gekant teen SEB en regstellende aksie. Hy sê dit is die instrument waarmee die ANC sy kaders in die staat en in die private industrie ontplooi het, en is een van die direkte oorsake van swak dienslewering deur die staat, soos erken deur die Ouditeur-Generaal.
"Dit is dus skreiend dat die Wysigingswetsontwerp op Gelyke Indiensneming se strenger strawwe vir oortredings net so deur die parlement se portefeuljekomitee oor arbeid aanvaar is.
"Die VF Plus glo eerder aan opleiding en ekonomiese groei in 'n goed gereguleerde sakeomgewing om nuwe geleenthede te skep vir almal wat sosiaal-ekonomies swaarkry. Dit is die enigste volhoubare manier om die verskille in rassegroepe se omstandighede te laat vernou.
"Regstellende aksie bereik die teenoorgestelde. Dit is 'n rasgegronde beleid en skep net verdeeldheid en wrywing tussen gemeenskappe.
"Vir veral wit- en bruinmense het dit 'n meulsteen om die nek geword en is een van die oorsake van 'n toename in wit en bruin armoede," sê adv. Alberts.
Wat ontevredenheid vanuit die sakewêreld oor die wysigingswetsontwerp aanbetref, sê adv. Alberts dit is kommerwekkend dat die voorleggings van die sakesektor geensins in ag geneem is nie.
"Die feit dat geen van die aanbevelings van die sakesektor se voorleggings gebruik is nie, is waarskynlik ongrondwetlik.
"Die grondwetlike hof het in die saak Doctors for Life International v Speaker of the National Assembly and Others in 2006 beslis dat 'n toepaslike graad van gee en neem tussen die publiek en die staat die kwaliteit van die demokrasie sal versterk. Dit het nie in hierdie geval gebeur nie, sê adv. Alberts.
Die VF Plus sal voortgaan om die beplande wysigings om die wurggreep van regstellende aksie te verskerp, teen te staan.
Skrywer Karin RoodtGepubliseer op 20 September 2013 3 Oktober 2015 Kategorieë Nuus, Suider-AfrikaSleutelwoord regstellende aksie, SEB, Suid-Afrikaanse sakewêreld, swak dienslewering, Wysigingswetsontwerp op Gelyke Indiensneming